Vejledende serviceniveau
for borgere i midlertidigt botilbud efter § 107

Indhold

[1. Vejledende serviceniveau for midlertidige botilbud efter § 107 3](#_Toc180398089)

[2. Hvad er et midlertidigt botilbud 3](#_Toc180398090)

[3. Hvad er formålet med ophold i et midlertidigt tilbud? 3](#_Toc180398091)

[4. Hvem kan få ophold i et midlertidigt tilbud? 3](#_Toc180398092)

[5. Hvordan ansøger du om et midlertidigt ophold i botilbud? 4](#_Toc180398093)

[6. Hvordan foregår sagsbehandlingen af ansøgningen? 4](#_Toc180398094)

[7. Hvem træffer afgørelsen om at har ret til et midlertidigt botilbud 5](#_Toc180398095)

[8. Hvilke aktiviteter indgår i et midlertidigt botilbud 6](#_Toc180398096)

[9. Hvor ligger botilbuddene? 7](#_Toc180398097)

[10. Hvem leverer hjælpen? 7](#_Toc180398098)

[11. Tavshedspligt 7](#_Toc180398099)

[12. Hvad koster ophold i et midlertidigt botilbud? 7](#_Toc180398100)

[13. Lovgrundlag 7](#_Toc180398101)

[14. Tilsyn 7](#_Toc180398102)

[15. Hvor kan man klage? 8](#_Toc180398103)

[16. Kontakt 8](#_Toc180398104)

# Vejledende serviceniveau for midlertidige botilbud efter § 107

I det følgende beskrives Aabenraa Kommunes vejledende serviceniveau for ophold i et midlertidigt botilbud.

# Hvad er et midlertidigt botilbud

Et midlertidigt botilbud er et tilbud, hvor det bevilgede opholds varighed er tidsbegrænset.

Botilbuddet består af boliger og andre arealer, der danner rammen for de omsorgs­ og serviceydelser, som de, der bor der, har behov for.

Til tilbuddet er der tilknyttet personale i det omfang, der er brug for det med udgangspunkt i behovene hos beboerne i tilbuddet.

# Hvad er formålet med ophold i et midlertidigt tilbud?

Formålet er at sikre en boligmæssig ramme, som er med til at vedligeholde og udvikle dine psykiske, fysiske og sociale funktioner,

* herunder at genskabe eller udvikle din mulighed for at flytte i selvstændig bolig.
* at afklare dit funktionsniveau, ressourcer og behov med henblik på at tilbyde dig den rette fremtidige boform.

Den overordnede målsætning for opholdet er at styrke dine muligheder for et selvstændigt og et for dig meningsfyldt liv.

I vurderingen af, om du er berettiget til et midlertidigt ophold, tages der afsæt i Social & Sundheds **vision** om at lykkes med den **fælles kerneopgave**, der bygger på at fremme sundhed, evne til at mestre eget liv og ønske om at deltage i sociale fællesskaber.

# Hvem kan få ophold i et midlertidigt tilbud?

Du kan blive visiteret til et midlertidigt botilbud, hvis du :

* anses at kunne få hjælp til dine udfordringer på mindst indgribende måde, ved at være i et midlertidigt botilbud
* har en betydelig nedsat fysisk og/eller psykisk funktionsevne, som betyder, at du har behov for omfattende hjælp til almindelige daglige funktioner, pleje eller særlig behandlingsmæssig støtte med et pædagogisk fokus.
* har en nedsat psykisk funktionsevne eller særlige sociale problemer, hvor du for en kortere periode har behov for behandlingsmæssig støtte og pleje, mens din situation stabiliseres.
* er bevilget et STU-forløb og i forbindelse med dette har behov for ophold i et midlertidigt botilbud.

Det er Aabenraa Kommunes mål, at alle borgere med funktionsnedsættelse skal støttes i at bo i egen bolig, hvis muligt, hvorfor andre løsninger skal afprøves eller vurderes først.

Det er således en betingelse,

* at du har behov for at være i et pædagogisk miljø og har udbytte af den socialpædagogiske støtte i tilbuddet.
* at der ikke kan sammensættes et tilstrækkeligt støttetilbud til dig i hjemmet.

# Hvordan ansøger du om et midlertidigt ophold i botilbud?

Ønsker du at ansøge om et midlertidigt ophold i et botilbud, skal du udfylde et ansøgningsskema, som du finder på [Aabenraa Kommunes hjemmeside](http://www.aabenraa.dk/) (www.aabenraa.dk) eller du eller dine pårørende kan kontakte Visitation & Understøttelse på tlf. 73767676, og få det tilsendt.

Når du har udfyldt og underskrevet ansøgningsskemaet, sendes det til:

Aabenraa Kommune

Visitation & Understøttelse

Skelbækvej 2

6200 Aabenraa

Ansøgningsskemaet kan også sendes digitalt via din e-boks.

Når vi har modtaget din ansøgning, sender vi et kvitteringsbrev til dig med information om sagsbehandlingstiden, der kan være op til 3 måneder

# Hvordan foregår sagsbehandlingen af ansøgningen?

Visitering til et botilbud sker på baggrund af en konkret og individuel vurdering af dine behov i forhold til de beskrevne kriterier.

Vurderingen tager afsæt i samtaler med dig samt eventuelle oplysninger indhentet fra interne og eksterne samarbejdspartnere, herunder andre afdelinger i forvaltningen, læger, sygehuse m.fl.

Ved samtalerne med tværfaglig sagsbehandler er du velkommen til at have pårørende eller en bisidder med.

Har du en værge, vil værgen også blive indkaldt til samtalerne med din sagsbehandler.

Dit behov for hjælp bliver vurderet ud fra, hvilke behov du har for kompensation af din funktionsnedsættelse eller dine sociale problemer. I funktionsevnevurderingen afklares din fysiske formåen og din evne til at mestre forskellige situationer. Din funktionsevne og mestringsevne bliver vurderet ud fra dine vanskeligheder i forhold til din adfærd, dine relationer og relevante aktiviteter.

I samtalerne vil du blive spurgt om ”Hvad er det du selv kan, hvad har du behov for hjælp eller støtte til og hvad dit mål med opholdet er?”

Vurderingen tager således udgangspunkt i de ressourcer du har, og som du har brug for at udvikle eller bevare. Det betyder, at vurderingen ikke alene tager udgangspunkt i diagnoser, men i din aktuelle situation og dine behov for støtte og mål for fremtiden.

**Det er en samlet vurdering af dine behov og dit funktionsniveau, der er afgørende for, om du kan få bevilget ophold i et midlertidigt botilbud**.

På baggrund af samtalerne med dig og eventuelt indhentede oplysninger fra samarbejdspartnere, udarbejder sagsbehandler en konkret og individuel faglig vurdering af din samlede situation i forhold til din ansøgning om optagelse i et midlertidigt botilbud samt handleplan.

# Hvem træffer afgørelsen om at har ret til et midlertidigt botilbud

Vurderingen og handleplanen forelægges Visitation & Understøttelses visitationsudvalg, som træffer afgørelse om du er berettiget til optagelse i et midlertidigt botilbud.

Afgørelsen træffes ud fra sagsbehandlers vurdering og indstilling, gældende lovgivning samt Aabenraa Kommunes serviceniveau.

Visitationsudvalget vurderer og træffer samtidig afgørelse om, hvilket midlertidigt botilbud, som fagligt matcher dine behov. Dette ud fra sagsbehandlers overvejelser i forhold til konkrete botilbuds fysiske rammer, målgruppe, metoder og indsatser.

Hvis to botilbud er lige fagligt egnede til at opfylde dine behov, så vil de økonomiske hensyn medføre, at du får tilbudt det botilbud, der er billigst for kommunen.

Bevilges du et midlertidigt botilbud uden for kommunen i forbindelse med STU forløb, er denne som hovedregel tidsbegrænset til 2 år, idet det forventes, at STU’ens 3. år gennemføres i Aabenraa Kommunes egne STU tilbud. I forbindelse med overflytning af 3. STU år til Aabenraa Kommune, tages der samtidig stilling til om dit fremtidige behov for støtte kan etableres i egen bolig, eller om du har behov for ophold i et længerevarende botilbud.

# Hvilke aktiviteter indgår i et midlertidigt botilbud

I botilbuddet har du i lighed med borgere i eget hjem ret til at modtage socialpædagogisk støtte samt hjælp til personlig pleje og praktiske opgaver efter servicelovens bestemmelser.

Omfanget af den støtte og hjælp, du har behov for vurderes ud fra din aktuelle situation og i forhold til hvor meget du selv kan klare. Det vil sige, at den hjælp og støtte du modtager løbende tilpasses dit behov, og suppleres med de ydelser som berettiger dig til et ophold i et midlertidigt botilbud, eksempelvis behovet for et tilgængeligt personale.

I samarbejde med dig udarbejder botilbuddet en pædagogisk handleplan, som tager udgangspunkt i den handleplan, du har aftalt med din sagsbehandler.

Den pædagogiske handleplan beskriver dit individuelle behov, ønsker og formål med opholdet.

Den socialpædagogiske støtte du har behov for, bliver individuelt tilrettelagt og vil altid tage afsæt i en rehabiliterende tilgang med fokus på at udvikle eller bevare dine færdigheder samt styrke dine muligheder for et selvstændigt liv med det indhold, der giver mening for dig.

**Der følges løbende op på dit ophold i botilbuddet. Opfølgningen sker på møder mellem dig/partsrepræsentant, din tværfaglige sagsbehandler og botilbuddet, med udgangspunkt i din handleplan og målene for dit ophold.**

Hverdagens aktiviteter i botilbuddene er bygget op omkring fællesskab og socialt samvær. Derfor udmøntes dele af den hjælp og støtte, du har behov for i samspillet med andre beboere, som netop er det særlige ved ophold i et botilbud, som eksempelvis også har udadgående aktiviteter af social og kulturel karakter.

I forhold til indhold og serviceniveau for den socialpædagogiske støtte og hjælp til personlig pleje og praktiske opgaver henvises der til kvalitetsstandarderne for henholdsvis servicelovens § 85 og § 83, som ligger på Aabenraa Kommunes hjemmeside <aabenraa.dk>.

**Særligt om ferie**

Der er mulighed for at afholde ferie med deltagelse af personalet fra botilbuddet. Aabenraa kommunes serviceniveau giver mulighed for gennemsnitligt 4 dage årligt. Det betyder, at der i nogle år kan ”samles” sammen til en længere ferie. Ferien tilrettelægges overordnet på de individuelle botilbud/centerområder under hensyntagen til målgruppen/beboernes behov for ferie. Omfanget af den ferie, der kan afholdes med personaledeltagelse, er således ikke ens i alle botilbud/centerområder.

Tilrettelæggelsen af ferien sker med inddragelse af dig og andre relevante personer. Det kan for eksempel være pårørende, kontaktgrupper eller lignende.

På flere af centerområderne vil der desuden være endagsture, som planlægges af personalet i samarbejde med dig og øvrige beboere på det enkelte botilbud.

# Hvor ligger botilbuddene?

Aabenraa Kommune benytter som udgangspunkt egne kommunale midlertidige botilbud. I de tilfælde, hvor dine konkrete behov for et midlertidigt botilbud ikke kan dækkes i et kommunalt botilbud, kan kommunen visitere borgere til private botilbud eller botilbud beliggende i andre kommuner.

I Aabenraa Kommune er der etableret midlertidige botilbud under Socialpsykiatrien i Stubbæk, på Bjerggade i Aabenraa by og under Autismecenter Syd i Rødekro.

# Hvem leverer hjælpen?

Personalet i botilbuddet har som udgangspunkt en socialpædagogisk og/eller en sundhedsfaglig baggrund.

# Tavshedspligt

Personalet har tavshedspligt.

# Hvad koster ophold i et midlertidigt botilbud?

Når du bevilges ophold efter serviceloven, beregnes din egenbetaling (dvs. det der svarer til husleje og forbrugsudgifter til el og varme), ud fra din indtægt og reglerne i betalingsbekendtgørelsen på området.

Den hjælp og støtte, du er bevilget, er som udgangspunkt gratis, men du skal betale for kost og andre valgfrie serviceydelser efter kommunens fastsatte takster.

Du skal betale for dine egne udgifter i forbindelse med udflugter, ferieture og lignende.

# Lovgrundlag

Servicelovens § 83, § 85 og § 107

Betalingsbekendtgørelse nr. 929 af 5.9.2006 om betaling for ophold efter servicelovens § 107.

# Tilsyn

For at sikre kvaliteten i tilbuddet, foretages der

* driftsorienteret tilsyn fra Socialtilsyn Syd, og
* anmeldt tilsyn fra Styrelsen for Patientsikkerhed

Styrelsen for Patientsikkerhed kan på baggrund af bekymringshenvendelse, klagesager eller presseomtale, foretage ekstraordinært tilsyn, såfremt Styrelsen ud fra de beskrevne omstændigheder vurderer fare for patientsikkerheden.

# Hvor kan man klage?

Bliver du ikke tildelt et midlertidigt botilbud, du har ansøgt om, kan du klage. Du vil sammen med afgørelsen modtage en klagevejledning, hvor du kan læse om klagemulighed og klagefrist med mere.

Du kan klage både skriftligt eller mundtligt ved en telefonhenvendelse eller ved personlig henvendelse.

På det midlertidige tilbud kan du henvende dig til botilbuddets ledelse om mangler, uhensigtsmæssigheder, utilfredshed med den hjælp, der udføres eller måden den udføres på.

Bliver der ikke handlet på de fremsatte klagepunkter, kan du sende din klage til Social- og Sundhedsforvaltningen, Skelbækvej 2, 6200 Aabenraa.

# Kontakt

Hvis du har behov for yderligere oplysninger, kan du kontakte:

Visitation & Understøttelse på telefon **7376 7676.**

Telefontid:

Mandag, tirsdag, torsdag og fredag kl. 8.00-13.00 (onsdag lukket).

Torsdag: 14.30-16.00

Du kan også skrive til adressen:

Aabenraa Kommune

Visitation & Understøttelse

Skelbækvej 2

6200 Aabenraa

E-mail: teamborgerindgang@aabenraa.dk